Sveitsernes drømme-VM fortsetter
Det var sveitsernes åttende seier av like mange mulige i turneringen, og alpenasjonen er klar for sin første VM-semifinale på 15 år. Drømmen om den første VM-medaljen siden 1953 er høyst levende. I semifinalen lørdag møter sveitserne USA. - Hele Sveits bør være stolt av dette laget. Jeg er veldig stolt, sa suksesstrener Sean Simpson. - Sveits har spilt flott hockey gjennom hele turneringen, og de gjorde det i dag igjen. De fortjente å vinne, sa tsjekkernes trener Alois Hadamczik. Tsjekkerne håpet å flyte videre på medgangsbølgen fra skjebnekampen mot Norge, men torsdag møtte de motstand av et annet kaliber. Denis Hollenstein ga Sveits ledelsen før det var spilt seks minutter, og Tsjekkia kom aldri à jour. Sveitsernes eneste NHL-spiller Roman Josi fra Nashville Predators doblet ledelsen i overtallsspill vel halvveis i midtperioden. Zdenek Kutlak skapte ny spenning da han reduserte i overtallsspill tidlig i annen omgang. Tsjekkia fikk to nye sjanser i overtall, men uten å få inn utligningsmålet bak keeper Martin Gerber. Fire minutter før slutt kom den største sjansen da Radim Vrbata snappet pucken og kontret. Han kom alene med keeper, men mistet kontrollen over pucken rett før han skulle avslutte. Tsjekkia hadde tatt medalje i VM de tre siste årene, mens Sveits har ventet 60 år på en ny medalje etter bronsen i 1953. I fjor ble sveitserne nummer 11 i VM.
Sveits fortsetter sin eventyrlige seiersrekke i ishockey-VM. Torsdag ble Tsjekkia slått 2-1 i kvartfinalen.